Per Inge Torkelsen

Per Inge Torkelsen, også kjent under etternavnet Torkildsen (født 21. mars 1953 i Stavanger, død 22. juni 2021 i Oslo) var en norsk komiker, skuespiller, forfatter, radiokåsør, politiker som blant annet er kjent for sine spissformuleringer, som at han «ønsker kristenrocken til Helvete» og «gi ungdommen en flaske brennevin før idretten tar dem». 

I 2007 ble han valgt inn i bystyret i Stavanger for Venstre. Han var kandidat nummer 59 for Venstre, men ble kumulert opp til en 6. og fast plass i bystyret. I 2011 ble han gjenvalgt. Denne gangen klatret han fra 63. til 5. plass og fast plass i bystyret.

I 2012 fikk han konstatert prostatakreft, og gikk de etterfølgende årene til kontroll fire ganger i året.

Torkelsen døde i juni 2021 på Radiumhospitalet i Oslo som følge av vedvarende komplikasjoner etter en operasjon høsten 2020.

Bakgrunn 
Per Inge Torkelsen var elev ved Stavanger katedralskole. Han var utdannet adjunkt med lærerskole og engelsk grunnfag, men er best kjent som humorist. Han jobbet som postmann, skraphandler og illusjonist, og han var norgesmester i tryllekunst. Artistnavnet han brukte var Monsieur M. Han var også programleder på barne-tv (Atte Katte Noa) og hadde i en periode faste innslag i Norge Rundt. 

På slutten av 1970-tallet var han leder i Rogaland Unge Venstre. Fra 1980 satt han en periode i kommunestyret i hjembyen Stavanger for Venstre. Han var leder i Eiganes og Våland Bydelsutvalg 2003-2007.

Han var 15 år da han gjorde seg bemerket i riksmediene første gang. Da lurte han arkeologene ved Stavanger museum ved å legge fem kinesiske mynter i et utgravingsfelt i Stavanger. På slutten av 1960-tallet ble Stavanger kretsfengsel og noen andre bygninger på torget i Stavanger revet, og arkeologer drev samtidig utgravinger. Stavanger museum sendte ut pressemeldinger om funnet, og snart var saken kjent over hele landet. Men etter en tid kontaktet Per Inges far Stavanger Aftenblad for å fortelle sannheten.

Virke
Torkelsen var kjent som en talsmann for røykerne og harselerte flere ganger rundt dette temaet. Han var også en ivrig tegneseriesamler og eide en av Norges største samlinger med tegneserier med over 28 000 hefter. De fleste av dem er utstilt i Barnemuseet i Stavanger. Han var også kjent for bøkene Den store stygge idrettsboka, Den store norske begravelsesboka, Ikkje heilt rektige og den kontroversielle Den store, stygge eldreboka. Han hadde suksess med revygruppen Løgnaslaget (sammen med Dag Schreiner og Steinar Lyse). De spilte også inn flere plater. 

Torkelsen var en av stifterne av Den store Norske Humorfestivalen som hvert år foregår i Stavanger. 

Fra 2003 var han fast ukentlig kåsør i radioprogrammet Norgesglasset på NRK-radio. I 2007 sendte NRK dokumentaren Faktor – Klovn til fjells hvor Kjell Fuglehaug inviterte Per Inge Torkelsen opp på høyfjellet til hytta for å prøve å overbevise Torkelsen om at det var bra med skiturer og isfiske.

I 2000 vakte Torkelsen debatt da han lanserte boka Den store stygge eldreboka. I boka skrev Torkelsen blant annet at pensjonister som hadde mye penger, burde betale for seg, slik at minstepensjonister uten annen inntekt, alenemødre og familier i etableringsfasen skulle få det bedre. På grunn av dette ble han både drapstruet og flere ganger angrepet på gata. Samme år politianmeldte han Rogalands Avis og en innringer som i avisa oppfordret «gode pensjonister» til å skyte humoristen. Da anmeldelsen ble henlagt, klagde han avisa inn for Pressens faglige utvalg, men utvalget fant ikke at avisa brøt med god presseskikk. 

Torkelsen vakte også debatt med Den store norske begravelsesboka fra 1996. I 1992 lanserte han humorboka Den store stygge idrettsboka. Han ble etter utgivelsen saksøkt av spydkaster Trine Hattestad på grunn av påstander om doping. Saken ble avgjort i forliksrådet der Torkelsen sa seg villig til å betale  kroner i oppreisning.

Torkelsen skrev flere av bøkene sine på en blanding av dialekt og nynorsk og var en forkjemper for bruk av nynorsk.

Vamp sin populære sang «Sitte å tenke» har tekst av Per Inge Torkelsen.

Konferansier 
I pinsehelgen 2006 var han konferansier for teaterfestivalen i Sandnes der det var 13 forskjellige teatre. Han var fra høsten 2006 til våren 2008 instruktør for Teaterverkstedet Ganddal som i samarbeid med Rogaland Amatørteater stod for teaterfestivalen.

Instruktør 
Som instruktør for Teaterverkstedet Ganddal har han instruert tre stykker:

 Zapp på ein måde
 Pengane eller livet
 Heilt knekt

Bokutgivelser 
 1986: Det e løye med det (humor)
 1988: Der e någe med alt (humor)
 1989: Den store norske doboka (humor)
 1989: Er det nokon vits? (humor)
 1990: Kva er vitsen (humor)
 1991: Blaute vitsar (humor) 
 1991: Lause skrua (humor)
 1992: Den store stygge idrettsboka (humor)
 1992: Moroboka for smore og stå (humor) 
 1993: Den store norske injurieboka (humor) 
 1994: Forelska, forlova, forgifta, forvirra (humor)
 1994: Vitseboka for smore og stå (humor)
 1996: Den store norske begravelsesboka (humor)
 1997: Fra Bethania til Texas. Stavanger i etterkrigstida (historie, med John G. Johnsen) 
 1998: O jul med din vrede (humor)
 1999: Den store norske doboka (humor)
 1999: Verdikollisjonen (humor)
 2000: Den store, stygge eldreboka (humor) 
 2001: Det gjekk på engelsk og norsk 
 2003: Gledelig røyk og godt nyttår (humor)
 2004: Ikkje heilt rektige (selvbiografi)
 2006: Den store, stygge Per Inge (humor)
 2012: Humor e heile vitsen (humor)
2014: Th. Kittelsen 1857 - 1914 (med Jan Erik Vold, Trond Berg Eriksen, Hans Fredrik Dahl, Finn Skårderud og andre)
2016: Ka va det eg sa (humor)

Diskografi 
Album
 Bare for barn (1991), med Bjørn Aslaksen, Elin Furubotn med tekster av Gunnar Roalkvam
 Ein dråbe i havet (2000), med Reidar Larsen, Rønnaug Foss Alsvik med tekster av Gunnar Roalkvam

Løgnaslaget 
 Klovnar uden sirkus (1982)
 Baklengs i livet (1983)
 Barndomshjemmet (1990)
 Utsolgt! (2002)

Deltok på 
 Erling Forfang: En liden tanke (1986)
 Vestlandsfanden: Livet har aldri vært rettferdig (1991)
 Sputnik: Sputnik 9 (1994)
 Vamp: 13 humler (1996)
 Vamp: 13 humler (1996)
 Vamp: Folken (1996)
 Vamp: Ei med alt (1999)
 West Audio: Rogalatter – 23 revysketsjer/-sanger fra Rogaland (2001)
 Leif & Kompisane: Bom bom bom (2003)
 Leif & Kompisane: Cabriolet (2003)
 Rune Andersen: Diverse artister (2005)
 Artister i Rogaland: Nå e det tid (2005)
 Vamp: I full symfoni (2006)
 Hannes Lekestue: 20 år (2009)
 Leif & Kompisane: Den komplette samlingen (2010)
 Vamp: To me alt (2013)
 ESS Engros: Latterkuler – Norske humorklassikere i 50 år (2013)

Referanser

Eksterne lenker 
 
 
  Per Inge Torkelsen i NRK forfatter
  2000: Denne mannen hates  Dagbladet
  2000: PFU-sak 022/01
  Faktor – Klovn til fjells i NRK Nett-TV
  Per Inge Torkelsen som gjest i Nytt på Nytt 21.  november 2008

Norske komikere
Norske humorister
Norske forfattere av erindringsbøker
Nynorskforkjempere
Lokalpolitikere i Stavanger
Norske sosialliberalister
Venstre-politikere i Rogaland
Personer fra Stavanger kommune
Norske illusjonister